Document ID: 31988L0409

31988L0409
L 194/28
SLUŽBENI LIST EUROPSKE UNIJE
DIREKTIVA VIJEĆA
od 15. lipnja 1988.
o utvrđivanju zdravstvenih propisa koji se odnose na meso namijenjeno unutarnjem tržištu i visine pristojbi koje se sukladno Direktivi 85/73/EEZ naplaćuju za pregled takvog mesa
(88/409/EEZ)
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 43.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnoga odbora (3),
budući da Direktiva Vijeća 64/433/EEZ od 26. lipnja 1964. problemima koji utječu na promet svježim mesom unutar Zajednice (4), kako je zadnje izmijenjena Uredbom (EEZ) br. 3805/87 (5), predviđa zdravstvene preglede i nadzor za svježe meso namijenjeno trgovini unutar Zajednice;
budući da je primjereno poduzeti jednake preglede za svježe meso namijenjeno trgovini na unutarnjem tržištu svake države članice, radi osiguranja slobodnog kretanja unutar Zajednice, kao i radi izbjegavanja narušavanja tržišnog natjecanja za proizvode koji podliježu zajedničkoj organizaciji tržišta, čime se istodobno osiguravaju jedinstveni uvjeti zaštite zdravlja potrošača;
budući da u skladu s člankom 2. stavkom 1. Direktive Vijeća 85/73/EEZ od 29. siječnja 1985. o financiranju zdravstvenih pregleda i nadzora svježeg mesa i mesa peradi (6), visina pristojbi za svježe meso iz klaonica, koje nisu odobrene na temelju Direktive 64/433/EEZ, nije određena, osim u vezi s donošenjem pravila za pregled tog mesa;
budući da se valjanost inspekcijskih pravila utvrđenih Direktivom 64/433/EEZ proširuje na sve životinje zaklane za lokalnu potrošnju i obveze da se takvo meso podvrgne nadzoru u skladu s Direktivom Vijeća 85/358/EEZ od 16. srpnja 1985. o dopuni Direktive 81/602/EEZ o zabrani određenih tvari s hormonskim djelovanjem i svih tvari s tirostatskim djelovanjem (7) te u pogledu Direktive Vijeća 86/469/EEZ od 16. rujna 1986. o pregledima životinja i svježeg mesa na prisutnost rezidua (8), primjereno je za meso namijenjeno lokalnoj potrošnji usvojiti istu visinu pristojbi, kao što su predviđene Odlukom Vijeća 88/408/EEZ od 15. lipnja 1988. o visini pristojbi koje se naplaćuju za zdravstvene preglede i nadzore svježeg mesa, u skladu s Direktivom 85/73/EEZ (9);
budući da, međutim, u ovoj fazi nije prikladno na razini Zajednice regulirati pitanje klanja za osobne potrebe;
budući da, radi poteškoća koje proizlaze iz određenih zemljopisnih karakteristika njezinog područja, Helenskoj Republici treba odobriti dodatno dvogodišnje razdoblje, kako bi mogla početi primjenjivati inspekcijske propise i uspostaviti mehanizme potrebne za prikupljanje pristojbi za preglede i nadzore,
DONIJELO JE OVU DIREKTIVU:
Članak 1.
Ovom se Direktivom utvrđuju pravila zdravstvenog pregleda i visine zdravstvenih pristojbi koje se odnose na meso namijenjeno unutarnjem tržištu država članica, ne dovodeći u pitanje odredbe koje se donose na temelju članka 15. točke (b) Direktive Vijeća 71/118/EEZ od 15. veljače 1971. o zdravstvenim problemima koji utječu na trgovinu svježim mesom peradi (10), kako je zadnje izmijenjena Uredbom (EEZ) br. 3805/87.
Za potrebe ove Direktive primjenjuju se definicije iz članka 2. Direktive 64/433/EEZ.
Ova Direktiva ne utječe na nacionalne propise o klanju životinje za osobne potrebe, ako se tim propisima pružaju jamstva za provjeru da se meso te životinje ne prodaje za javnu potrošnju.
Članak 2.
Od 1. siječnja 1990. države članice poduzimaju nužne mjere kako bi osigurale da, najkasnije do datuma utvrđenog u članku 6., svo svježe meso proizvedeno na njihovom području i za stavljanje na tržište na njihovom području, bude pregledano u skladu s inspekcijskim pravilima utvrđenim u poglavlju V. točkama 25., 26. i 27., poglavljima VI., VII. i VIII., te poglavlju IX. u drugoj, petoj i šestoj alineji točke 47. Priloga I. Direktivi 64/433/EEZ. Takvo meso ne smije imati oznaku zdravstvene ispravnosti predviđenu poglavljem X. navedenog Priloga, ako ne udovoljava ostalim zahtjevima navedene Direktive.
Odredbe iz poglavlja VI., VIII. i točke 47. poglavlja IX. Priloga I. Direktivi 64/433/EEZ ne primjenjuju se na postupke koji uključuju pohranu i rasijecanje malih količina u prostorijama u kojima će se prodati krajnjem potrošaču.
Članak 3.
Sljedeći se članak umeće u Direktivu 85/73/EEZ:
„Članak 2.a
Države članice osiguravaju da se troškovi nadzora iz članaka 6., 8. i 9. Direktive 86/469/EEZ pridodaju pristojbama utvrđenim u članku 1.”
Članak 4.
Visina pristojbi koje proizlaze iz članka 2. Odluke 88/408/EEZ primjenjuje se na svježe meso proizvedeno i pregledano u skladu s člankom 2. ove Direktive i na meso iz članka 16.a Direktive 71/118/EEZ.
Članak 5.
1. Do 1. listopada 1989. Vijeće, na prijedlog Komisije, kvalificiranom većinom odlučuje o uvjetima pod kojima se zahtjevi Direktive 64/433/EEZ mogu proširiti na objekte ili klaonice koji nisu odobreni na temelju navedene Direktive, i u tu svrhu provjerava mjerila predviđena posebno člankom 3. stavkom 1. odjeljkom A točkom (d) i člankom 5. te Direktive, kako bi se spriječila trgovina određenim mesom i donijela minimalna pravila u pogledu higijene i pregleda kojima mora udovoljavati klaonica koja namjerava ograničiti svoju proizvodnju za lokalno tržište.
2. Do istog datuma i prema istom postupku, za meso koje je trenutačno ograničeno na unutarnje tržište, donosi se sljedeće:
-
nova ante mortem i post mortem pravila zdravstvenog pregleda za meso peradi;
-
odredbe koje se odnose na stručnu osposobljenost pomoćnih inspektora, njihovu potrebnu obuku i zadaće koje trebaju obavljati.
Članak 6.
Države članice donose zakone i druge propise potrebne za usklađivanje s ovom Direktivom najkasnije do 1. siječnja 1991. One o tome odmah obavješćuju Komisiju.
Helenska Republika ima na raspolaganju dodatno dvogodišnje razdoblje za usklađivanje s ovom Direktivom.
Članak 7.
Ova je Direktiva upućena državama članicama.
Sastavljeno u Luxembourgu 15. lipnja 1988.

Labels: 0
3
17
6